SHBA: Qeveria siriane po përpiqet për fitore ushtarake mbi opozitën
Duke folur sot në kryeqytetin e Indonezisë, Xhakarta, sekretari i Shtetit, John Kerry tha se strategjia e Sirisë është e dukshme
Në Siri, forcat kryengritëse të Ushtrisë së Lirë Siriane emëruan një komandant të ri, pas disa muaj humbjesh në luftimet me trupat qeveritare dhe luftëtarët islamikë. Forcat e moderuara të mbështetura nga Perëndimi thanë se komandanti i tanishëm Salim Idris është trguar i paefektshëm dhe do të zëvendësohet nga Abdul-Ilah al-Bashir. Në një deklaratë të bërë sot, zyra e presidentit të Koalicionit Kombëtar Sirian Ahmad Jarba e përshëndeti lëvizjen dhe theksoi vendosmërinë e grupit opozitar për të luftuar trupat qeveritare dhe militantët e lidhur me al-Kaidën. Ndërkohë Sekretari amerikan i Shtetit John Kerry tha se qeveria siriane po i shmanget diskutimeve për një qeveri kalimtare. Sekretari amerikan i Shtetit John Kerry tha se qeveria siriane po përpiqet të arrijë një fitore ushtarake mbi opozitën dhe se Rusia po i krijon mundësi presidentit Bashar al-Assad në këto përpjekje. Duke folur sot në kryeqytetin e Indonezisë, Xhakarta, zoti Kerry tha se strategjia e Sirisë është e dukshme. Ajo vazhdon bombardimin e civilëve dhe furnizimet ruse me armë kanë ndihmuar linjën e ndjekur nga zoti Assad për një zgjidhje ushtarake dhe jo politike të luftës civile, tha zoti Kerry. Rusia është aleate e zotit Assad dhe së bashku me Shtetet e Bashkuara ndër aktort kryesore për t'i sjellë të dyja palët së bashku në bisedime për paqe. Sekretari Kerry i dha fund sot turneut në gjashtë vende të Azisë, me ndalesa në Indonezi, Kinë dhe Korenë e Jugut. Ai shkoi në Abu Dhabi për të vazhduar bisedimet për luftën civile në Siri, procesin e paqes në Lindjen e Mesme dhe programin bërthamor të Iranit.